2021 ÜRO kliimamuutuste konverents logo
**Glasgow' kliimakonverents** (*Glasgow climate conference*) on 2021. aastal toimunud ÜRO kliimamuutuste konverents (**COP26**). Konverents toimus Suurbritannias Glasgow's 31. oktoobrist 13. novembrini. Konverents, mis pidanuks toimuma 2020. aastal, lükati koroonapandeemia tõttu aasta aega edasi. Konverentsi president oli Suurbritannia minister Alok Sharma.

Osalejad
--------

Vasakult paremale: Bangladeshi peaminister Sheikh Hasina, Eesti peaminister Kaja Kallas, Tansaania president Samia Suluhu ja Šotimaa esiminister Nicola Sturgeon Glasgow' kliimakonverentsil
Konverentsil osales 120 riigipead. Kohal olid ÜRO peasekretär António Guterres, Ameerika president Joe Biden, Kanada peaminister Justin Trudeau, Hollandi peaminister Mark Rutte, Euroopa Komisjoni president Ursula von der Leyen, Prantsusmaa president Emmanuel Macron, Saksamaa kantsler Angela Merkel, Iisraeli peaminister Naftali Bennett, Jaapani peaminister Fumio Kishida, Nigeeria president Muhammadu Buhari, Ukraina president Volodõmõr Zelenskõi jpt. 

Tippkohtumisel võttis sõna BBC loodusfilmide autor David Attenborough, kes nimetati COP26 rahva eestkõnelejaks.

Eestit esindas peaminister Kaja Kallas.

Läbirääkimised
--------------

### Eesmärgid

Konverentsi peamiseks eesmärgiks oli kokku leppida Pariisi kliimakokkuleppe ja ÜRO kliimamuutuste alusleppe elluviimist kiirendavates sammudes. 

Eesmärgiks on saavutada sajandi keskpaigaks rahvusvaheline süsinikuneutraalsus ja hoida keskmise temperatuuri tõus alla 1,5 °C. 

Vahendid eesmärkide täitmiseks:

* söe kasutamise veelgi kiirem vähendamine
* metsaraie piiramine
* elektrimootoriga sõidukitele ülemineku kiirendamine
* taastuvenergiasse investeerimise soodustamine

### Tulemused

Läbirääkimiste peamised tulemused:

* eraldada arengumaadele suuremad rahalised vahendid kliimamuutustega võitlemiseks
* võtta vastu ülemaailmne metaaniheite vähendamise kohustus
* viimistleda Pariisi kliimakokkuleppe reeglistikku

Vaatamata Glasgow' kliimakokkuleppele tuleb lähiaastatel siiski teha täiendavaid jõupingutusi, et saavutada 1,5 °C eesmärk.

Kriitika
--------

### Transport

Kommentaatorid ja kriitikud süüdistasid osalenud ärijuhte ja poliitikuid, kaasa arvatud Jeff Bezost, prints Charlesi, Boris Johnsonit, Joe Bidenit ja Angela Merkelit, kes saabusid konverentsile eralennukitega, silmakirjalikkuses, kuna konverentsi korraldajad rõhutasid, et konverents on süsinikuneutraalne. Küll aga saabus Glasgow'sse ligi 400 eralennukit.

### Korraldus

Üks osalejatest, Iisraeli energiaminister Karine Elharrar, pidi 1. novembril kodumaale tagasi pöörduma peale korduvaid katseid konverentsile siseneda, kuna hoone polnud ratastooliga ligipääsetav.

Samuti kritiseeriti COP26 pakutud suure süsiniku jalajäljega toiduvalikut. Korraldajate kommentaaridest selgub tõsiasi, et 58% pakutud toitudest oli loomset päritolu, millest 41% oli loomaliha või kala ning 17% piimatooted. Ülejäänud 42% oli täielikult taimne. Küll aga on konverentsidelt elimineeritud kõik ühekordselt kasutatavad toidunõud ja muu plastik.

### Protestid

1. novembril kogunesid kliimaaktivistid organisatsioonist Fridays for Future, eesotsas Greta Thunbergiga Glasgow's, kus Thunberg ütles: "See COP26 on nagu kõik eelnevad COPid ning need ei ole viinud meid mitte kuhugi. Need ei ole viinud meid mitte kuhugi."

6. novembril, mida tähistatakse ülemaailmse kliimamuutuste meetmete päevana, kogunes üle 100 000 inimese protestiks Glasgow's. Need protestid on suurimad, mis linnas toimunud alates Iraagi sõja vastastest protestidest 2003. aastal. Londoni protest meelitas ligi 10 000 inimest kohaliku politsei andmetel ning 20 000 inimest organiseerijate sõnul. Kohalik ajakirjandus The Times sõnas, et eeldatavasti oli protestil osalejaid kokku üle kahe miljoni. The Guardian kirjutas, et lisaks toimus Suurbritannias veel 100 protesti ning ligi 300 protesti rohkem kui 100 riigis.

Seotud konverentsid
-------------------

Konverentsi eelmine, 25. istung (COP25), toimus 2. detsembril 2019 Hispaanias Madridis. 2022. aasta ÜRO kliimamuutuste konverents (COP27) toimub 6.–18. novembrini Egiptuses Sharm El Sheikhis.

Viited
------

1. ↑  Horton, Ben Anthony (1. november 2021). "David Attenborough asks world leaders to 'rewrite our story' at COP26". *euronews.com*. Vaadatud 30. september 2022.
2. ↑  Carver, Dominic (27. jaanuar 2022). "What were the outcomes of COP26?". *commonslibary.parliament.uk*. Originaali arhiivikoopia seisuga 30. september 2022. Vaadatud 26. september 2022.
3. 1 2  European Council (7. veebruar 2022). "UN climate change conference (COP 26), World Leaders Summit, Glasgow, UK, 1 November 2021". *consilium.europa.eu*. Vaadatud 26. september 2022.
4. 1 2  European Council (17. november 2021). "Climate change summit COP26". *counsilium.europa.eu*. Vaadatud 26. september 2022.
5. ↑  Koning Beals, Rachel (2. november 2021). "Climate hotshots in hot seat over private jets and other habits expanding carbon footprint at COP26". *msn.com*. Vaadatud 29. september 2022.
6. ↑  Harkov, Lahav (1. november 2021). "Disabled Israeli minister left out of inaccessible climate conference". *jpost.com*. Vaadatud 29. september 2022.
7. ↑  Wilson, Sarah (2. november 2021). "The COP26 menu is "like serving cigarettes at a lung cancer conference"". *bigissue.com*. Vaadatud 29. september 2022.
8. ↑  Cowan, David (1. november 2021). "COP26: Thunberg tells Glasgow protest politicians are pretending". *bbc.com*. Vaadatud 29. september 2022.
9. ↑  The New York Times (2. november 2021). "Greta Thunberg joins a protest in Glasgow". *nytimes.com*. Vaadatud 29. september 2022.
10. ↑  BBC (6. november 2021). "COP26: Thousands march for Glasgow's biggest protest". *bbc.com*. Vaadatud 29. september 2022.
11. ↑  Brooks, Libby; Lkhani, Nina; Watts, Jonathan; Taylor, Matthew; Strzyżyńska, Weronika (6. november 2021). "'The time for change is now': demonstrators around the world demand action on climate crisis". *thegurdian.com*. Vaadatud 29. september 2022.`{{netiviide}}`: CS1 hooldus: mitu nime: autorite loend (link)
12. ↑  Harvey, Fiona (15. november 2021). "Climate leaders call for pressure on stubborn nations before Cop27". *theguardian.com*. Vaadatud 30. september 2022.

Välislingid
-----------

* 2021 United Nations Climate Change Conference